คลัง คาดร้านค้าร่วม”ชิม ช็อป ใช้”แตะ 80,000 ตัดสิทธิ์”ล็อตเตอรี่-วินมอเตอร์ไซค์”เข้าร่วม
คลัง คาดร้านค้าร่วม"ชิม ช็อป ใช้"แตะ 80,000 ตัดสิทธิ์"ล็อตเตอรี่-วินมอเตอร์ไซค์"เข้าร่วม
คลัง คาดร้านค้าร่วม"ชิม ช็อป ใช้"แตะ 80,000 ตัดสิทธิ์"ล็อตเตอรี่-วินมอเตอร์ไซค์"เข้าร่วม
26 ก.ย. 2562

นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า หลังจากกรมบัญชีกลางได้เปิดให้ผู้ประกอบการร้านค้าลงทะเบียนเข้าร่วมมาตรการ “ชิมช้อปใช้” ระหว่างวันที่ 28 ส.ค. – 20 ก.ย. 62 โดยมีร้านค้าสมัครเข้าร่วมกว่า 70,000 ร้านค้า แต่ยังมีข้อมูลร้านค้าจำนวนมากที่อยู่ระหว่างบันทึกเข้าสู่ระบบ รวมทั้งมีร้านค้าที่สมัครไม่ทันและต้องการจะสมัครเข้าร่วมมาตรการเพิ่มเติม กรมบัญชีกลางจึงได้ประสานกับธนาคารกรุงไทยขยายระยะเวลารับลงทะเบียนออกไปถึงวันที่ 15 ต.ค. 62 เพื่อให้ร้านค้าที่สมัครไม่ทันและร้านค้าที่อยู่ระหว่างตัดสินใจ สมัครเข้าร่วมมาตรการ ทั้งนี้คาดว่าจะมีร้านค้าเข้าร่วมมาตรการไม่น้อยกว่า 80,000 ร้านค้า
ส่วนการขยายเวลาลงทะเบียนผู้ประกอบการร้านค้าในครั้งนี้ กรมบัญชีกลางยังคงตรวจสอบข้อมูลและคัดกรองร้านค้าที่เข้าร่วมมาตรการ เพื่อให้เป็นไปตามนโยบายที่รัฐบาลกำหนด โดยร้านค้าล็อตเตอรี่ และวินมอเตอร์ไซค์ ไม่สามารถเข้าร่วมมาตรการได้ ซึ่งกรมบัญชีกลางได้ตรวจสอบแล้วพบว่ามีร้านค้าล็อตเตอรี่ลงทะเบียนจำนวนกว่า 70 ร้าน และได้ยกเลิกร้านค้าล็อตเตอรี่ทั้งหมดออกจากระบบการลงทะเบียนแล้ว และประชาชนที่ได้สิทธิตามมาตรการจะไม่สามารถใช้วงเงิน 1,000 บาทกับร้านค้าล็อตเตอรี่ได้
สำหรับร้านค้าอื่นๆ ที่ได้ลงทะเบียนและปักหมุดในระบบเรียบร้อยแล้ว ขอความร่วมมือจำหน่ายสินค้าที่ไม่เป็นการส่งเสริมอบายมุขและควรเป็นสินค้าที่มีความเหมาะสม เพื่อให้สอดรับกับเจตนารมณ์ของมาตรการ
ส่วนประชาชนที่ลงทะเบียนใช้สิทธิสามารถเข้าไปตรวจสอบและค้นหาตำแหน่งพิกัดของสถานประกอบการร้านค้าได้ทาง App เป๋าตัง และเว็บไซต์ www.ktb.co.th
ทั้งนี้ อธิบดีกรมบัญชีกลาง กล่าวว่า สำหรับประชาชนที่ลงทะเบียนใช้สิทธิในวันแรก เมื่อวันที่ 23 ก.ย. 62 ให้รอรับ SMS หรือ e-mail ผลการลงทะเบียนรับสิทธิได้ในวันที่ 26 ก.ย. 62 จากนั้นให้รีบดาวน์โหลด App เป๋าตัง เพื่อใช้สิทธิผ่าน G-Wallet และเมื่อลงทะเบียนสำเร็จก็จะได้รับเงิน 1,000 บาท (G-Wallet 1) โดยไม่ได้รับเป็นเงินสด แต่เป็นจำนวนเงินที่จะสามารถใช้จ่ายผ่าน App เท่านั้น และต้องเดินทางไปเที่ยวในจังหวัดที่ลงทะเบียนไว้ ภายใน 14 วันหลังได้รับ SMS (หากเกินเวลาเงินจะถูกดึงกลับ) และหากมีการเริ่มใช้สิทธิแล้วจะสามารถใช้วงเงิน 1,000 บาทต่อไปได้จนถึงวันที่ 30 พ.ย.62